قیزین گؤز یاشلاری
شههرین بؤیوك پاركیندا گزیردی. قوجا دئییلدیر، آنجاق قوجالیق سینیرلاریندا ایدی. كیشی یورغونلوغون آلسین دئیه، بیر یاشیل بویالی آغاج تختین اوستونده اوتورور، اینده كی قزئتی تختین اوستونه قویور، بالاجا بیر كیفین گؤن حلقهسین قولوندان چیخاردیب قزئتین اوستونه قویدو. پاركین بو بؤلومونده گل-گئت لاپ آز ایدی. خییابانین ساغ طرفیندن بیر گنج اوغلان و بیر گنج قیز گلیردیلر. اوغلان ساده گئییملی، بوی- بوخونلو و یاراشیقلی، قیز ایسه عادی گئییملی. آزجا اتلی اولاراق، بیلهسینه گؤزل دئمك اولمازدیر. نه اؤیمهلی ایدی، نه دؤیمهلی. كیشی بیر باخیشدا بونلاری سوزوب باشین آشاغا سادلی. ایكی گنج كیشینین قاباغیندان اؤتور، بو ائنسیز خییابانین باشیندا یول لارین اَییر، گئنیش بیر چمنین آراسینداكی دار كئچید ایله گئدیر، اورتاداكی تك بیر سالخیم سؤیود آغاجینین آلتیندا قویولموش بیر صاف قایانین اوستونده یان- یانا اوتوردولار. قیز، اوزون اوغلاندان یانا دؤندردی. كیشی اوزاق اولدوغونا قیزین گؤز یاشلارینی گؤرموردو. آنجاق اوغلان الین اوزالدیب قیزین یاناغین سیلنده كیشی بیلدی قیز آغلاییر. اوغلان اَییلیر قیزین آلینیندان اؤپور، قیزین بی الینی اللرینین ایچینه آلیب گتیریر دیزینین اوستونه قویور و اییلیب اؤپور. قیز، اوزونو، اوغلانا سازی دؤندرمیردی. ایكی- اوچ تئلی باش اؤرتوسونون آلتیندان اوغلان سیلن یاناغینین اوستونه دوشموشدور. بیر كلمه ده دانیشمیردیلار.
اوغلان یئریندن دورور، قیزین قاباغیندا چؤمبهلیر، باشینی قیزین دیزلرینین اوستونه قویوب نئچه دقیقه بئلنچی قالدی. قیزین هله اورهگی یوموشانمامیشدیر. قیزین ظاهیری و باطینی، تام تسلیم حالتینده گؤروكوردو. آمما گؤز یاشلاری و اوغلاندان اوز دؤندرمگی بؤیوك سورغو اولاراق كیشینین ذئهنینی مشغول ائتمیشدیر: گؤرهسن قیز وریانی سویا وئرمیش پئشمانلیقدان آغلاییر؟ ان بؤیوك سرمایهسی اولان، بیر داها تاپا بیلمهیهجك قیزلیغینی ایتیردیگی، غورورلو اووجلاردان دوشدوگو، گوناه دویغوسومو بیلهسین سیخیر؟ باشقا بیر قیزین آیغای آرایا گلمیش یوخسا؟ دئمك اولماز، اوغلان قیزین ددهسی وارینا كیسه تیكمیش، قیزی توولاییر بلكه؟ بو خییالدان كیشینین اورهگینین هاواسی چیسگین اولدو. بلكهده قیز سئویر. بلكه ده شهوت اودونو سویوتماق اوچون هلهلیك هوس اوزره قیزی الده ساخلامیشدیر.
كیشی او قدهر بو صحنهیه دالمشیدیر كی بوتون دویغولاری او گنجلره یؤنلمیش و چئورهسیندن خبری یوخ ایدی. لاپدان گؤزو یانیندا اوتورموش بیر گنجه ساتاشدی كی الینی كیفه ساری اوزالتمیشدیر. تئز كیفی تختین اوستوندن گؤتورور، اوزون گنجه توتوب دئدی: سن زحمت چكمه اؤزوم گؤتورهرم.
فولكلور وارلیغیمیز، علی ظفرخواه
azb_Arab azb_Arab azb_Arab azb_Arab azb_Arab